ประธานสภาผู้แทนราษฎร เชื่อจะมี ส.ส.ทยอยลาออกอีก ยอมรับกังวลปัญหาองค์ประชุมหากเสียงรัฐบาลไม่พอ
นายชวน หลีกภัย ประธานสภาผู้แทนราษฎร กล่าวถึงการลาออกของ ส.ส. ว่าอาจมีเพิ่มขึ้นอีกเพราะมีการเปิดตัวพรรคใหม่ แต่ไม่แน่ใจว่าจะมีจำนวนเท่าใดเพราะบางคนอาจจะยังอยู่ระหว่างการตัดสินใจ ทั้งนี้ส่วนตัวได้ติดตามตัวเลข ส.ส.ของฝ่ายรัฐบาลอยู่ว่าจะเหลือเท่าใดหากตัวเลขของฝ่ายรัฐบาลเปลี่ยนแปลงไปอาจมีผลเรื่องเสียงข้างมากในสภา แต่ขณะนี้ถือว่าตัวเลขของฝ่ายรัฐบาลยังมีมากกว่า ส่วนการลาออกของ ส.ส.จะนำไปสู่การยุบสภา วันที่ 6 กุมภาพันธ์ตามกระแสข่าวหรือไม่ นายชวน กล่าวว่า ไม่สามารถไปคาดหมายได้เพราะอยู่ที่ฝ่ายบริหาร แต่ที่เคยบอกไปแล้วว่ารัฐบาลน่าจะตัดสินใจช่วงก่อนวันที่ 23 มีนาคม 2566 พร้อมปฏิเสธแสดงความเห็นกรณีนายกรัฐมนตรีเปิดตัวร่วมงานการเมืองพรรครวมไทยสร้างชาติ อย่างไรก็ตาม จะขอหารือเพื่อเปิดประชุมนัดพิเศษในวันศุกร์ที่ 20 มกราคมนี้ เพื่อพิจารณาเรื่องที่เห็นว่ามีความจำเป็น เช่น ร่างพระราชบัญญัติมหาวิทยาลัย ซึ่งเป็นประโยชน์ในเรื่องการศึกษาของชาติ แต่หากไม่พร้อมจะไม่นัด ประธานสภาผู้แทนราษฎร ยังกล่าวถึงการอภิปรายทั่วไป ตามมาตรา152 ว่า ขณะนี้รัฐบาลยังไม่แจ้งวันเข้ามา ซึ่งได้ส่งเรื่องไปตั้งแต่สัปดาห์ที่ผ่านมา แต่ในการหารือเบื้องต้นเป็นช่วงปลายเดือนมกราคมนี้ แต่ล่าสุดทราบจากนายชินวรณ์ บุณยเกียรติ รองประธานวิปรัฐบาล ว่า รัฐบาลอยากได้ช่วงต้นกุมภาพันธ์ 2566 ซึ่งเรื่องนี้จะให้นายสุชาติ ตันเจริญ รองประธานสภาผู้แทนราษฎรไปหารือเพื่อหาข้อสรุปต่อไป